b'\n_START_ARTICLE_\nAndefugler\n_START_SECTION_\nEtymologi\n_START_PARAGRAPH_\nDet vitenskapelige navnet p\xc3\xa5 denne gruppen, Anseriformes, stammer fra det vitenskapelig navnet p\xc3\xa5 gr\xc3\xa5g\xc3\xa5s (Anser anser), som opprinnelig ble beskrevet av den svenske naturforskeren og legen Carl von Linn\xc3\xa9 (Linnaeus) i 1758. Gruppenavnet betyr alts\xc3\xa5 g\xc3\xa5seformer eller g\xc3\xa5sefugler, og stammer fra begrepet anseris, som betyr g\xc3\xa5s. P\xc3\xa5 norsk har dette \xc3\xa5penbart blitt til andefugler, trolig siden gr\xc3\xa5g\xc3\xa5s er en art i andefamilien (Anatidae). Typearten for andefamilien er imidlertid stokkand (Anas platyrhynchos), mens gr\xc3\xa5g\xc3\xa5s er typeart for slekten Anser. N\xc3\xa5r det vitenskapelige navnet p\xc3\xa5 en orden defineres legges endelsen -iformes til for virveldyr.\n_START_SECTION_\nEvolusjon\n_START_PARAGRAPH_\nFor omkring 77,1 (\xc2\xb1 2,5) millioner \xc3\xa5r siden splittet Galloanserae i to linjer. Den ene f\xc3\xb8rte til dannelsen av Galliformes (h\xc3\xb8nsefugler), den andre ledet til Anseriformes (andefugler).\n_START_SECTION_\nBiologi\n_START_PARAGRAPH_\nAdapsjonene tilpasser disse fuglene i st\xc3\xb8rre og mindre grad til et liv i n\xc3\xa6r tilknytning til vann, og de finnes b\xc3\xa5de i limniske og marine milj\xc3\xb8er. Mange av artene har et nebb som er utrustet med en s\xc3\xa5kalt nebbnegl ytterst. Neglen ender i en liten krok og fungerer som et arbeidsredskap for fuglene, enten for grave i bunnslammet eller for \xc3\xa5 fange fisk og bl\xc3\xb8tdyr med. De fleste artene har sv\xc3\xb8mmehud mellom t\xc3\xa6rne og er effektive sv\xc3\xb8mmere, men noen er mer primitive og mangler eller har kun delvis sv\xc3\xb8mmehud. Disse fuglene er tilpasset en mer terrestrisk tilv\xc3\xa6relse som vadere og beiter p\xc3\xa5 kanskje b\xc3\xa5de i grunt vann og p\xc3\xa5 land. Noen har adapsjon for dykking og fanger maten neddykket, mens andre sv\xc3\xb8mmer i vannoverflaten og beiter under vannflaten s\xc3\xa5 langt hodet og halsen rekker._NEWLINE_Andefugler har generelt store kropper og relativt sm\xc3\xa5 hoder i forhold til kroppen. Alle arter kan fly, og vingene er typisk sv\xc3\xa6rt kraftfulle, men ikke spesielt store i forhold til den generelle st\xc3\xb8rrelsen. Artene m\xc3\xa5 derfor stort sett sl\xc3\xa5 med vingene under flukt, bortsett fra korte glideflukter n\xc3\xa5r de flyr i formasjon og n\xc3\xa5r de glideflyr inn for landing. Svanene tilh\xc3\xb8rer faktisk de st\xc3\xb8rste fuglene som kan fly, og et par av artene kan vei opp mot 15\xe2\x80\x9315,5 kg eller mer. For \xc3\xa5 komme p\xc3\xa5 vingene trenger de st\xc3\xb8rste fuglene fart. Svaner og store gjess bruker derfor b\xc3\xa5de vingene og f\xc3\xb8ttene til \xc3\xa5 skape framdrift n\xc3\xa5r de skal ta av fra vannflaten eller bakken._NEWLINE_Mange av artene er trekkfugler, som flyr i plogformasjon over lange avstander under v\xc3\xa5r- og h\xc3\xb8sttrekkene. Dette gj\xc3\xb8r de for \xc3\xa5 spare energi under den lange flyturen, gjennom \xc3\xa5 surfe p\xc3\xa5 hverandres trykkb\xc3\xb8lger (en turbulens som skapes av vingen n\xc3\xa5r fugler flyr). Generelt kan man hevde, at arter som hekker p\xc3\xa5 h\xc3\xb8ye breddegrader er trekkfugler som trekker til lave breddegrader n\xc3\xa5r hekketiden er over, og n\xc3\xa5r ungene har blitt sterke nok til \xc3\xa5 gjennomf\xc3\xb8re h\xc3\xb8sttrekket mot overvintringsplassene. Andre arter er standfugler eller nomadiske stand- og trekkfugler, som f\xc3\xb8lger tilgangen p\xc3\xa5 mat og vann._NEWLINE_Hekketiden varierer, b\xc3\xa5de med arten, utbredelsen og \xc3\xa5rstiden. Fugler som hekker p\xc3\xa5 h\xc3\xb8ye breddegrader er stort sett trekkfugler som hekker da v\xc3\xa5ren inntreffer, enten det er p\xc3\xa5 den s\xc3\xb8rlige halvkule eller den nordlige halvkule. Fugler som hekker p\xc3\xa5 lave breddegrader hekker som oftest i n\xc3\xa6r tilknytning til enten regntid eller t\xc3\xb8rketid. I tropiske omr\xc3\xa5der kan enkelte arter hekke \xc3\xa5ret rundt, kanskje med \xc3\xa9n eller to topper som gjerne henger sammen med tilgangen p\xc3\xa5 mat. Tilgangen p\xc3\xa5 mat p\xc3\xa5virker ogs\xc3\xa5 n\xc3\xa5r hekkingen starter for alle arter.'